JKW-KABUM-05-CA-004-001-wylie
hU~M kA ra'i yang dag ye shes thig le'i bsdus don dang rtsa gzhung bsgrags ma/ @#/__/dpal yang dag pa'i grol ba'i lam ye shes thig le'i man ngag bzhugs so// na mo gu ru shrI he ru kA ya/__grub pa'i slob dpon chen po rdo rje hU~M kA ras mdzad pa'i dpal yang dag ye shes thig le'i man ngag grol lam mthar thug pa 'di 'chad pa la gsum/__klad kyi don/__gzhung gi don/__mjug gi don no/__/dang po la gnyis/__mtshan bstan pa dang /__mchod par brjod pa'o/__/dang po ni/__rgya gar skad du/__dz+nyA na bin+d+hu u pa de sha__/bod skad du/__ye shes thig le'i man ngag__/gnyis pa ni/__/dpal rdo rje sems dpa' la phyag 'tshal lo/__/gnyis pa gzhung gi don la gnyis/__bshad bya rtsa ba'i mdo dang /__'chad byed don gyi man ngag go/__/dang po ni/_yang dag grub pa gcig pu ni/__/sangs rgyas bde chen kun 'dus pa/__/rnal 'byor zab mo sku gsum rdzogs/__/mkha' 'gro sgyu ma bde mchog bde/__/gnyis pa 'chad byed don gyi man ngag bstan pa la gsum/__mdor bstan pa/__rgyas par bshad pa/__don bsdu ba'o/__/dang po ni/__don dam ye shes thig le che/__/mngon sum gtan la 'bebs pa'i lung /__/man ngag nges pa'i snying po ni/__/lta sgom spyod 'bras tshul du dbye/__/gnyis pa rgyas par bshad pa la bzhi/__de kho na nyid lta ba/__nyams su myong ba sgom pa/__mtshams sbyar ba spyod pa/__mthar phyin pa 'bras bu'i tshul lo/__/dang po ni/__yang dag gnas lugs gdod ma nas/__/rang bzhin grub pa gcig pu'i gshis/__/kun yin gang yang ma yin pa/__/rig pa khyab brdal ngo bo nyid/__/sangs rgyas sems can yongs kyi srog__/rang snang rnam dag bde chen po/__/ma lus kun 'dus dgongs gzhir gnas/__gang yang ma 'gags cir yang 'char/__/rang byung ye shes ngo bor thim/__/mtha' rnams thams cad ma spangs bral/__/lhun grub ye shes rang gnas pa/__/sangs rgyas kun gyi de nyid do/__/gnyis pa ni/__de ltar mthong ba'i rnal 'byor pas/__/sems ni ma bcos rang gar bzhag__/dbang po ma bkag rang gsal bzhag__/gzugs sgra dri ro la sogs pa/__/gang mthong gang snang de nyid kyi/__/ngang la mnyam par lhan ner bzhag__/gang yang mi 'gegs mi 'dzin cing /__/mnyam nyid rig pa'i gdengs la bzhag__/de la rtog cing goms pa yis/__/me yi phung po 'bar ba la/__/yam shing skam po bsnan pa bzhin/__/dngos po gang dang gang snang yang /__/de nyid ye shes rkyen du 'gyur/__/'jur bus mi bsgom gang bder bzhag__/de yang sems la dbang thob nas/__/phyogs gcig kho nar mi bsgom ste/__/ting 'dzin 'bum phrag du ma la/__/rnal 'byor rig pa'i rtsal chen sbyangs/__/zab mo sangs rgyas spyod yul che/__/rig pa mtha' dbus med pa yi/__/bde chen spyi blugs nyid du 'char/__/nam mkha'i mthongs su mdung bskor bzhin/__/rig ba rang la rang dbang bsgyur/__/de ltar gdengs chen bsgom pa'i mchog__/gsum pa ni/__de nyid rtogs pa'i rnal 'byor pas/__/spyod pa blang dor med par spyad/__/spangs ni cir yang ma spangs la/__/ched du gang yang bsgrub pa med/__/spyod pa ma 'gags blang dor bral/__/ma skyes pa ni chos kyi sku/__/'gags med shar ba longs spyod rdzogs/__/gnyis su 'dzin bral sprul pa'i tshul/__/sku gsum rdzogs pa'i brtul zhugs grub/__/bzhi pa ni/__ma bsgrub bdag nyid 'bras bur rdzogs/__/ma blangs dngos grub rang la shar/__/ma bgrod sa lam lhun gyis bgrod/__/ma btsal chos sku'i nam mkha' la/__/gzugs sku ye shes shugs kyis 'gro/__/sgyu ma lta bur gzhan don snang /__/bde mchog bde ba'i gnas thob pa'o/__/gsum pa don bsdu ba ni/__mdor na de nyid mthong zhing goms/__/gdengs su spyod nas 'bras thob pa'i/__/tshul rnams rang rig gcig pu yi/__/ngang las ma g.yos sdom pa'i mchog__/gsum pa mjug gi don la gnyis/__/brtsams pa mthar phyin pa'i bya ba dang /__'gyur byang gis mjug bsdu ba'o/__/dang po ni/__'di bgyis dge bas 'gro ba kun/__/yang dag ye shes mngon gyur shog__/gnyis pa ni/__rgya gar gyi slob dpon chen po rdo rje hU~M kA ras mdzad pa rdzogs so/__/paN+Dita de nyid dang /__bod kyi lo tsA ba gnubs nam mkha'i snying pos gser brag bya skyibs can du bsgyur nas mnga' bdag btsad po la gtad pas yang dag pa'i ye shes kyi dgongs pa las mi g.yo ba'i sa brnyes pa yin no/__/mang+ga laM//___//__!_
Debug data: